Gedagte vir die dag: Die wolk van getuiesFoto: Christo Brits Lees: Hebreërs 12:1-3 Daarom dan, terwyl ons so ’n groot wolk van getuies rondom ons het, laat ons ook elke las aflê … en met volharding die wedloop loop wat voor ons lê, die oog gevestig op Jesus, die Leidsman en Voleinder van die geloof … (Hebreërs 12:1-2, 1933-vertaling) Ná die dood van sy ma, vrou en dogtertjie in ’n ongeluk wat deur ŉ dronk bestuurder veroorsaak is, skryf Jerry Sittser dat die swaarkry van ander hom daagliks daaraan herinner dat hy nie alleen is nie, maar deel is van ’n groot groep mense wat hom vooruitgegaan het hemel toe. ‘I am grateful that I can keep their company and learn from them,’ skryf hy. Almal wat in God glo, weet dat die lewe op aarde nie die einde is nie. Eendag sal ons in die hemel met die mense wat ons liefhet, herenig word. Johannes skryf byvoorbeeld dat ons trane eendag in die hemel afgevee sal word (Op 21:4); dat ons hartseer daar vir altyd verby sal wees. Ook Jesaja 65:17–18 beloof vir ons ’n eindbestemming wat ‘vol blydskap’ sal wees. As jy dus kort tevore ’n dierbare aan die dood moes afstaan, kan jy seker wees dat jy daardie persoon eendag weer sal sien. Die hemel is ons ware bestemming, skryf Sittser. Voor ons in God se nuwe wêreld verwelkom sal word, word ons trane eers afgevee en sal ons alle aardse hartseer aflê. In hartseertye kan jy na die wolk van getuies rondom jou kyk, jou oë op Jesus gevestig hou en aanhou met jou aardse wedloop wat eendag in die hemel gaan eindig. Here, baie dankie vir die versekering dat as alles op aarde vir my verkeerd loop, ek steeds na U en die wolk van getuies rondom my kan kyk en weet dat die hemel my eindbestemming sal wees.